title: اسماعیل جعفرپور
text: اسماعیل جعفرپور — آذربایجانلی شرقشوناس، شاعیر.‌آذربایجان میلّی حؤکومتی دؤورونده پارتیزان دسته‌سی‌نین ‌باشچیسی، سالماس شهری‌نین حربی ‌فرماندهی، سالماس و تبریز شهرلرینده پولیس رئیسی تعیین ائدیلمیشدیر. فعالیتینه گؤره  " 21 آذر "  مدالی ایله تلطیف ائدیلیب. آذربایجان میلّی حؤکومتی سوقوط ائتدیکدن سونرا باکی‌یا کؤچوب باکی دؤولت بیلیم‌یوردونون شرقشوناسلیق فاکولته‌سینی بیتیریب. بورادا علمی و ادبی فعالیتله مشغول اولوب.
  
  یاشاییشی 
    اسماعیل قهرمان اوغلو جعفرپور 1925-جی ایل مارسین 5-ده سالماس ماحالی‌نین صدقیان کندینده آنادان اولوب. 1942-جی ایلده توده حیزبینه داخیل اولوب، سالماس شهرینده تبلیغات شؤعبه‌سینده فعالیت گؤستریب. سونرادان پارتیزان دسته‌سی‌نین ترکیبینده فعالیت گؤستریب.آذربایجان میلّی حؤکومتی دؤورونده پارتیزان دسته‌سی نین رئیسی، سالماس شهری‌نین حربی فرماندهی اولوب. اینقیلابی فعالیتینه گؤره " 21 آذر "  مدالی ایله تلطیف ائدیلیب. ستوان روتبه‌سی آلدیقدان سونرا سالماس شهر میلیس رئیسی تعیین اولونوب. 1945-جی ایلین سونوندا ایسه تبریز شهر میلیس ایداره سی‌نین رئیسی تعیین ائدیلیب. آذربایجان میلّی حؤکومتی داغیلدیقدان سونرا ایسه شومالی آذربایجانا کؤچوب. بورادا 1947-جی ایلده دیشچی‌لیک مکتبینی، 1956-جی ایلده ایسه ‌باکی دؤولت بیلیم‌یوردونون شرقشوناسلیق فاکولته‌سینی بیتیریب.
  
    1977-جی ایل فوریه‌نین 18-ده باکی‌دا وفات ائدیب.
  
  یارادیجی‌لیغی 
    ادبی فعالیته 1948-جی ایلدن باشلاییب. ایلک شعرلر مجموعه‌سی "قهرمانین دوشونجه‌لری" 1956-جی ایلده آذرنشرده چاپ ائدیلیب. 1956–1958-جی ایللرده  "آذربایجان"  قزئتی‌نین خوصوصی موخبیری اولموش، سونرادان موسکودا م.قورکی آدینا دونیا ادبیاتی اینستیتوتوندا تحصیل آلیب. او هم ده، آذربایجان دموکراتیک فیرقه‌سی‌نین اورقانی اولان  "آذربایجان"  قزئتینده بدیعی ادبیات شؤعبه‌سی‌نین مودیری ایشله‌ییب.
  
  قایناق‌لار 
  یازیچیلار